ToekomsVenster: Soos ’n arendFoto: pixabay.com Maar dié wat op die Here vertrou, kry nuwe krag. Hulle vlieg met arendsvlerke, hulle hardloop en word nie moeg nie, hulle loop en raak nie afgemat nie. – Jes. 40:31 Min dinge vergelyk met die skoonheid van ŉ arend in vlug. Vlieg kom so natuurlik soos asemhaal vir die besonderse roofvoëls. Die arend sprei sy vlerke en sweef geruisloos en moeiteloos deur die lug vanwaar kennis geneem word van wat hier onder aangaan. Dit laat my sonder meer aan die bekende lied “Sweef soos ŉ arend” dink. Dit is darem ŉ aangrypende lied en nou weet ek dat die wysie en woorde die hele dag in my gedagtes gaan draai. “Sweef soos ‘n arend Want Sy liefde dra ons so hoog Hoog bo die son Sweef soos ‘n arend So vêr soos die wind waai my lief In die Here se krag” Hier digby ons is ŉ botaniese tuin waar arende hulself in die koppe daarbo tuisgemaak het. Die Witkruisarendpaar spog met die eksotiese name Makatsa (Amazing) en Mahlori (Miracle). In Junie het twee kuikens uitgebroei waarvan net een oorleef het. Op 13 September het die kleintjie dit uit die nes gewaag het. Sy sal algaande meer en meer vertroud raak met die kuns van vlieg en oorleef en op die ouderdom van drie maande sonder seremonie uit die nes geskop word. Aan die einde van September sou die jong kuiken se naam aangekondig word, maar ek het dit nog nie raak gelees nie. Die arend gryp soos reeds gesê die verbeelding aan. In watter mate is dit waar van kinders van die Here? Is dit waar van jou? Nie om daarmee of daarin te roem nie maar soveel so dat ander mense graag soos jy wil wees. Toegegee, mense moet soos Jesus wees maar Paulus sê ons moet navolgers van hom wees soos wat hy ŉ navolger van Christus is. (1 Kor.11:1 ou Vertaling) Jy is ŉ mentor, voorbeeld, ja, ŉ leier in eie reg. Jy beïnvloed en jou lewe stel ŉ voorbeeld. Mag dit so aangrypend soos die van die arend wees.